Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Matyu 28:1-20
28 Bihain long de Sabat, taim san i wok long kam antap long namba 1 de bilong wik, Maria Makdala wantaim narapela Maria i kam long lukim matmat.2 Na lukim! Wanpela bikpela guria i bin kamap, long wanem, ensel bilong Jehova i bin lusim heven na i kam rausim ston i pasim maus bilong matmat, na em i sindaun long dispela ston.3 Em i luk olsem laitning, na klos bilong en i waitpela tru.4 Ol man husat i was i stap long matmat ol i pret long em, olsem na ol i guria na kamap olsem ol man i dai pinis.5 Tasol ensel i tokim ol meri olsem: “Yupela i no ken pret, mi save olsem yupela i wok long painim Jisas em ol i bin nilim em long pos.6 Em i no stap long hia, long wanem, em i kirap bek pinis olsem em i bin tok. Kam, lukim ples we em i bin slip long en.7 Na go hariap na tokim ol disaipel bilong en olsem em i kirap bek pinis long dai. Na tokim ol, ‘Em i go long Galili paslain long yupela. Bai yupela i lukim em long dispela hap. Mi kam bilong givim dispela tok long yupela.’ ”8 Kwiktaim ol i lusim ples matmat, na ol i pret na amamas wantaim na ran i go bilong tokim ol disaipel bilong en.9 Na lukim! Jisas i bungim ol na em i tok: “Gude!” Ol i go holim lek bilong en na brukim skru long em.10 Na Jisas i tokim ol: “Yupela i no ken pret! Go na tokim ol brata bilong mi long i go long Galili, na ol bai lukim mi long dispela hap.”11 Taim ol meri i go, sampela gad em ol i bin was i stap ol i go long taun na tokim ol bikpris long olgeta samting i bin kamap.12 Ol bikpris i bung wantaim ol hetman na wokim toktok, na bihain ol i givim planti silva koin long ol soldia13 na tok: “Yupela i mas tok olsem, ‘Ol disaipel bilong en i kam long nait na stilim bodi bilong en taim mipela i slip i stap.’14 Na sapos dispela tok i kamap long yau bilong gavana, orait mipela bai stretim tok wantaim em na bai yupela i no ken tingting planti.”15 Olsem na ol soldia i kisim ol silva koin na mekim olsem ol bikman i tokim ol long mekim. Na dispela tok i go nabaut namel long ol Juda i kam inap long nau.16 Ol 11-pela disaipel i go long Galili long dispela maunten Jisas i bin makim. 17 Taim ol i lukim em ol i brukim skru long em, tasol sampela i gat tupela tingting.18 Jisas i kam klostu na i tokim ol olsem: “God i givim mi namba long bosim olgeta samting long heven na long graun.19 Olsem na yupela i mas i go na kamapim ol disaipel long olgeta lain man, na baptaisim ol long nem bilong Papa na bilong Pikinini na bilong holi spirit.*20 Skulim ol long bihainim olgeta samting mi tokim yupela long mekim. Na harim! Mi stap wantaim yupela olgeta de i go inap long pinis* bilong dispela taim.”*
tpi_Latn eng_Latn tpi_Latn tpi_Latn